b'\n_START_ARTICLE_\nIrklas\n_START_PARAGRAPH_\nIrklas\xc2\xa0\xe2\x80\x93 \xc4\xafrankis, kuriuo rank\xc5\xb3 j\xc4\x97ga varoma valtis, laivas ar kita vandens transporto priemon\xc4\x97. Irkl\xc4\x85 sudaro kotas (jo ilgis priklauso nuo laivo dyd\xc5\xbeio, irklavimo b\xc5\xabdo) ir praplat\xc4\x97jimas (ment\xc4\x97), kuris iria vanden\xc4\xaf. Paprastai gaminami i\xc5\xa1 medienos, nors dabar b\xc5\xabna metaliniai, plastmasiniai, sintetinio pluo\xc5\xa1to._NEWLINE_Irklo pob\xc5\xabdis skiriasi priklausomai nuo laivo: valtis paprastai varoma dviem irklais (valdomais abejomis rankomis), pritvirtinamais prie valties \xc5\xa1on\xc5\xb3. Siauros valtys (kajakai, baidar\xc4\x97s) varomos vienu dvigaliu irklu. Tokiu irklu irkluojama paneriant \xc4\xaf vanden\xc4\xaf nuosekliai tai vien\xc4\x85, tai kit\xc4\x85 gal\xc4\x85. Dideliuose laivuose senov\xc4\x97je irkluojama buvo dideliais irklais, kiekvienam irkluotojui tekdavo po irkl\xc4\x85. Irklai b\xc5\xabdavo i\xc5\xa1d\xc4\x97styti abiejuose laivo \xc5\xa1onuose, o juos irkluodavo j\xc5\xabreivi\xc5\xb3 b\xc5\xabrys._NEWLINE_Irklai naudojami bent nuo ankstyvojo neolito. Kinijoje rasti 4\xe2\x80\x935 t\xc5\xabkstm. pr. m. e. mediniai irklai. Laivai taip pat b\xc5\xabdavo varomi ir v\xc4\x97ju (buri\xc5\xb3 pagalba), ta\xc4\x8diau bur\xc4\x97s netinkamos plaukti esant tykai, up\xc4\x97se, norint plaukti prie\xc5\xa1 v\xc4\x97j\xc4\x85. Suk\xc5\xabrus garo, o v\xc4\x97liau vidaus degimo varikl\xc4\xaf, rank\xc5\xb3 darbas plukdant vandens transport\xc4\x85 tapo nereikalingas._NEWLINE_Ta\xc4\x8diau ir dabar nedidel\xc4\x97s valtys da\xc5\xbeniausiai irkluojamos. Irkluojami laivai naudojami ir vandens sporte.'